Beampte skiet glo 3 dood, neem eie leweDie woonstelblok waar die skietery plaasgevind het. Foto: Sibonelo Ngcobo/ANA Die polisie vermoed in die stadium dat die metropolisiebeampte wat in die Durban-skietery dood is, selfmoord gepleeg het nadat hy op ŉ groep mense losgebrand het. Daar is intussen bevestig dat ŉ vierde persoon wat tydens die skietery kritiek beseer is, in ŉ hospitaal gesterf het. Die beampte en twee mense is Maandag op die toneel dood verklaar na die skietery by ŉ woonstelblok in die Durbanse middestad net agter die hooggeregshof. Vier mense is tydens die skietery gewond. Foto: Sibonelo Ngcobo/ANA Die 39-jarige beampte wat aan die Albert Park-stasie verbonde was, was nie aan diens ten tyde van die voorval nie. Die skietery het in die beampte se woonstel op die eerste verdieping van die woonstelblok plaasgevind. Kol. Thembeka Mbele, polisiewoordvoerder, het gesê die polisie ondersoek drie sake van moord, vier sake van poging tot moord en het ŉ geregtelike doodsondersoek na die beampte se selfdood geopen. Paramedici het die toneel as ŉ “bloedbad” beskryf. Mbele het vroeër bevestig dat op ŉ vuurwapen beslag gelê is.